Predkladacia správa

Materiál „Návrh úprav finančných plánov programových dokumentov podporovaných zo štrukturálnych fondov“ predkladá podpredseda vlády a minister financií SR a minister výstavby a regionálneho rozvoja SR  na základe uznesenia vlády SR č. 202/2005 na rokovanie vlády.

Z uznesenia vlády č. 202/2005 pre relevantných ministrov vyplynula úloha B.3., v prípade potreby akejkoľvek realokácie finančných prostriedkov predložiť návrh úprav finančných plánov programových dokumentov vrátane návrhu realokácie finančných prostriedkov na rokovanie vlády do 31. 8. 2005 na základe podkladov predložených relevantnými inštitúciami zapojenými do riadenia štrukturálnych fondov.

K vypracovaniu návrhu realokácie finančných prostriedkov došlo na základe cielenej priebežnej evaluácie pokroku v implementácii Národného rozvojového plánu. Tieto predpoklady vychádzali z analýzy predložených a schválených žiadostí o nenávratný finančný príspevok a počtu uzatvorených zmlúv. Podstatným a najdôležitejším dôvodom pre realokácie bol nízky dopyt v určitých opatreniach a s tým spojené riziko nevyčerpania prostriedkov na programy podľa pravidla n+2, ako aj nesprávne definované finančné plány. Presun prostriedkov je preto z väčšej časti navrhovaný do opatrení s vyššou mierou záujmu žiadateľov. 

Na základe realokácií sa navrhujú zmeny vo finančných  plánoch programových dokumentov na programové obdobie 2004 - 2006, a to Operačného programu Základná infraštruktúra, Sektorového operačného programu Ľudské zdroje, Sektorového operačného programu Poľnohospodárstvo a rozvoj vidieka a Jednotného programového dokumentu NUTS II Bratislava Cieľ 3. Materiál obsahuje návrh realokácie finančných prostriedkov medzi opatreniami v rámci jednej priority, ako aj realokácie finančných prostriedkov medzi prioritami v rámci jedného programového dokumentu. 

Zmeny finančných plánov majú dosah na napĺňanie strategických cieľov Národného rozvojového plánu, účinné a efektívne čerpanie fondov a na Koncepciu financovania projektov podporovaných zo štrukturálnych fondov.

Po schválení relevantného materiálu na rokovaní vlády SR bude nasledovať jeho predloženie na rokovanie relevantným monitorovacím výborom a Národnému monitorovaciemu výboru. V prípade schválenia návrhu finančných plánov na monitorovacích výboroch je potrebné do 30. 9. 2005 predložiť žiadosť o zmenu finančných plánov Európskej komisii v súlade s článkom 34 bod 3 nariadenia Rady  (ES) č. 1260/1999 z 21. 6. 1999 o všeobecných ustanoveniach o štrukturálnych fondoch. Na presun finančných prostriedkov medzi prioritami ako aj na zmenu finančných prostriedkov na programový dokument je potrebný súhlas Európskej komisie, nakoľko mení jej pôvodné rozhodnutie.

Na vypracovaní materiálu sa podieľali Ministerstvo financií SR, Ministerstvo výstavby a regionálneho rozvoja SR a ďalšie ministerstvá zapojené do systému implementácie štrukturálnych fondov.

Materiál bol predložený na medzirezortné pripomienkové konanie. Vzhľadom na zásadné pripomienky viacerých rezortov k presunu prostriedkov v rámci priority 3 Operačného programu Základná infraštruktúra sa dňa 30. 8. 2005 uskutočnilo rozporové konanie na úrovni generálnych riaditeľov. V nadväznosti na skutočnosť, že na rozporovom konaní nedošlo k dohode, sa dňa 31. 8. 2005 uskutočnilo rozporové konanie na úrovni ministrov MVRR SR, MDPT SR a MF SR. Výsledkom stretnutia bolo rozhodnutie predložiť materiál  na rokovanie vlády SR v dvoch alternatívach. Prvá alternatíva predpokladá presun v rámci priority 3 Operačného programu Základná infraštruktúra, druhá alternatíva nepočíta s týmto presunom.

Predkladaný materiál nemá negatívny dopad na štátny rozpočet, na podnikateľskú sféru, životné prostredie a zamestnanosť.